क्लिंटन की आतंकवादियों को कड़ी चेतावनी  
अमेरिकी विदेश मंत्री हिलेरी क्लिंटन ने काबुल में सख्त लहजे में कहा कि अफगान-पाक सीमा के दोनों तरफ आतंकवादियों को निशाना बनाया जाएगा।
अमेरिकी विदेश मंत्री हिलेरी क्लिंटन ने गुरुवार को काबुल में सख्त लहजे में कहा कि अफगानिस्तान-पाकिस्तान सीमा के दोनों तरफ आतंकवादियों को निशाना बनाया जाएगा।   समाचार एजेंसी सिन्हुआ के अनुसार, अफगानिस्तान के राष्ट्रपति हामिद करजई के साथ यहां एक संयुक्त संवाददाता सम्मेलन को सम्बोधित करते हुए क्लिंटन ने कहा कि आतंकवादी अफगानिस्तान और पाकिस्तान, दोनों के दुश्मन हैं और दोनों देश आतंकवादियों से पीड़ित हैं।   क्लिंटन ने कहा, "सीमा के दोनों तरफ स्थित आतंकवादियों के लिए हमारा स्पष्ट संदेश है कि हम उनसे लड़ेंगे और हम उनके उनके सुरक्षित पनाहगाहों की खबर लेंगे, चाहे वह अफगानिस्तान में हों या पाकिस्तान में।"  क्लिंटन ने यह भी कहा कि अमेरिका चाहता है कि पाकिस्तान आतंकवाद के खिलाफ लड़ाई का नेतृत्व करे, क्योंकि आतंकवादी दूसरे देशों के साथ ही पाकिस्तान के लिए भी खतरा बन गए हैं। आतंकवादी पाकिस्तान और अफगानिस्तान में बेगुनाह लोगों की हत्याएं कर रहे हैं।  क्लिंटन गुरुवार को पाकिस्तानी नेताओं से मिलने के लिए पाकिस्तान भी जा रही हैं। वह बुधवार रात काबुल पहुंचीं। करजई ने संवाददाताओं से कहा, "आज हमारे बीच व्यापक चर्चा हुई है। आज की हमारी बैठक में अफगानिस्तान, पाकिस्तान के हालात, क्षेत्र के हालात, अफगानिस्तान-अमेरिका सम्बंधों और अमेरिका के साथ रणनीतिक साझेदारी पर चर्चा हुई।"  क्लिंटन का काबुल दौरा ऐसे समय में हुआ है, जब आतंकवाद बढ़ रहा है और तालिबान से सम्बद्ध हक्कानी नेटवर्क ने अमेरिकी दूतावास और उत्तर अटलांटिक संधि संगठन (नाटो) के नेतृत्व वाले बलों के काबुल स्थित मुख्यालय पर 13 सितम्बर को हमला किया, जिसमें एक दर्जन से अधिक लोग मारे गए थे और घायल हुए थे।  क्लिंटन ने यह भी कहा कि अमेरिका अलकायदा और तालिबान आतंकवादियों से मुक्त एक स्थिर अफगानिस्तान देखना चाहता है और हम नहीं चाहते कि आतंकवादी अफगानिस्तान में दोबारा लौटें। क्लिंटन ने यह भी कहा कि अमेरिका 2014 के बाद भी अफगानिस्तान को मदद जारी रखेगा, जब नाटो नेतृत्व वाले बलों की अफगानिस्तान से वापसी हो जाएगी और अफगानिस्तान सरकार को सुरक्षा की जिम्मेदारी सौंपने का काम पूरा हो जाएगा।